CELEX: 62015TN0321
Language: el
Date: 2015-06-22 00:00:00
Title: Υπόθεση T-321/15: Προσφυγή της 22ας Ιουνίου 2015 — GSA και SGI Security κατά Κοινοβουλίου

10.8.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 262/36
            
         Προσφυγή της 22ας Ιουνίου 2015 — GSA και SGI Security κατά Κοινοβουλίου
   (Υπόθεση T-321/15)
   (2015/C 262/49)
   Γλώσσα διαδικασίας: η γαλλική
   
      Διάδικοι
   
   
      Προσφεύγουσες: Gruppo Servizi Associati SpA (GSA) (Ρώμη, Ιταλία) και Security Guardian’s Institute (SGI Security) (Bierges, Βέλγιο) (εκπρόσωπος: E. van Nuffel d’Heynsbroeck, δικηγόρος)
   
      Καθού: Ευρωπαϊκό Κοινοβούλιο
   
      Αιτήματα
   
   Οι προσφεύγουσες ζητούν από το Γενικό Δικαστήριο:
   
               —
            
            
               Να ακυρώσει την απόφαση του Κοινοβουλίου, η οποία κοινοποιήθηκε στις 12 Ιουνίου 2015 και με την οποία κρίθηκε μη σύμφωνη προς τις προδιαγραφές η προσφορά που υπέβαλαν η Gruppo Servizi Associati s.p.a. και η Security Guardian’s Institute s.a. στο πλαίσιο του διαγωνισμού EP/DGSAFE/UIB/SER/2014-014, με αντικείμενο την παροχή υπηρεσιών πυρασφάλειας, βοήθειας προς το προσωπικό και εξωτερικής επιτηρήσεως στις εγκαταστάσεις του Ευρωπαϊκού Κοινοβουλίου στις Βρυξέλλες, η δε εκτέλεση της συμβάσεως που αποτελούσε αντικείμενο του διαγωνισμού ανατέθηκε σε άλλον υποψήφιο·
            
         
               —
            
            
               να καταδικάσει το Κοινοβούλιο στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη της προσφυγής τους, οι προσφεύγουσες προβάλλουν δύο λόγους.
   
               1.
            
            
               Ο πρώτος λόγος ακυρώσεως αντλείται από παραβίαση των αρχών της αναλογικότητας και της ίσης μεταχειρίσεως, καθόσον το Κοινοβούλιο απαίτησε αδικαιολόγητα από όλα τα μέλη του οικονομικού ομίλου να διαθέτουν άδεια σύμφωνα με τον νόμο της 10ης Απριλίου 1990, περί ιδιωτικής ασφάλειας, περιλαμβάνοντας ακόμη και τα μέλη του ομίλου που δεν επρόκειτο να παράσχουν υπηρεσίες οι οποίες διέπονται από τον εν λόγω νόμο.
            
         
               2.
            
            
               Ο δεύτερος λόγος, ο οποίος προβάλλεται επικουρικώς, αντλείται από παραβίαση της αρχής περί ελεύθερης παροχής υπηρεσιών και των συνακόλουθων αρχών της ισότητας και της αναλογικότητας, καθόσον η προϋπόθεση περί αδείας κατά τον νόμο της 10ης Απριλίου 1990 καθιστά υπέρμετρα δυσχερή, ενδεχομένως δε και παρακωλύει τη συμμετοχή στη διαδικασία του διαγωνισμού επιχειρήσεως της οποίας η προσφορά αφορά την παροχή υπηρεσίας που δεν διέπεται από τον νόμο αυτό.